ועדת החוקה, חוק ומשפט, כנסת 18, פרוטוקול מספר 669, 2012-10-15 10:00

דוד רותם: בוקר טוב, אני פותח את הישיבה.

דוד רותם: הצעת חוק הדיינים, מס' 24, התשס"ח-2008.

אלעזר שטרן: נחזור טיפה אחורה לפני שנמשיך.

דוד רותם: יש רק דבר אחד שאנחנו צריכים להסדיר פה.

דוד רותם: לא יספיקו למנות גוף בוחר ולקיים בחירות לרבנות הראשית ולנשיאי בתי הדין לפני - - -

שמעון יעקבי: א' ניסן.

דוד רותם: לא יספיקו לעשות את זה בזמן, בקיצור.

דוד רותם: רוצים להגיש הצעת חוק ממשלתית להאריך את זה בשלושה חודשים וכל הסיפור.

דוד רותם: האם אי-אפשר להכניס את זה פה לחוק כדי להאריך?

תומר כרמי: התלבטנו ממושכות בעניין הזה - - -

דוד רותם: למה אתם מתלבטים?

דוד רותם: בדברים רציניים לא צריך להתלבט, צריך לעשות.

תומר כרמי: אנחנו חושבים שהכוונה טובה, נכונה, יש בה ממש.

תומר כרמי: עם זאת, זה נושא שלא עלה בהצעת החוק הממשלתית המקורית, זה נושא חדש.

תומר כרמי: מאחר שלא קיבלנו את אישור שר המשפטים למהלך, אנחנו לא יכולים להסכים.

דוד רותם: איפה שר המשפטים?

דוד רותם: מאתמול בערב, כל הלילה, משגעים לי את השכל שצריך להגיש הצעת חוק מיוחדת כדי לפתור את הבעיה ואיך עושים את זה.

דוד רותם: עכשיו מה שיקרה שאצלכם במשרד כבר עובדים על הצעת חוק חדשה - - -

תומר כרמי: עדיין לא.

דוד רותם: אני אומר לך שכבר עובדים.

תומר כרמי: אז אנחנו עדיין לא יודעים על זה.

דוד רותם: אתה לא יודע, זה יכול להיות.

דוד רותם: איפה שר המשפטים?

תומר כרמי: דיברתי עם העוזר שלו, וזה מה שהוא עדכן אותי.

דוד רותם: איזה עוזר?

תומר כרמי: עם גלעד סממה.

דוד רותם: גלעד סממה למעלה.

דוד רותם: עשה לי טובה, אני אחכה לך.

דוד רותם: תעלה לוועדת הכנסת ותגיד לו שכשהוא גומר שם שיבוא אלי.

אלעזר שטרן: אפשר להתקשר אליו.

דוד רותם: הוא באמצע ועדת הכנסת, הוא מבקש פטור מחובת הנחה על חוק פיזור הכנסת.

אלעזר שטרן: נחזור טיפה אחורה.

אלעזר שטרן: אחרי הדיון הקודם שדנו בו לגבי הנושא של ההרכבים, פחות או יותר הגענו להסכמה וזה גם עלה כבר בדיון הקודם, שנעתיק את המודל שיש לגבי בתי הדין האזוריים לבית הדין הגדול, ועם אותן חמש קטגוריות שיש כבר היום לגבי בתי הדין האזוריים, שידונו בהם בדיין אחד ויהיה אפשר להרחיב את ההרכב או על-ידי הנשיא או על-ידי מותב שהחל לדון.

אלעזר שטרן: זה הסיכום שהגענו אליו.

אלעזר שטרן: סיימנו עד סוף סעיף 8א.

אלעזר שטרן: אנחנו צריכים להמשיך.

אלעזר שטרן: הוועדה עוד לא דנה מהתיקון לסעיף 9.

אלעזר שטרן: משרד המשפטים, אתם רוצים להסביר מסעיף 9 והלאה?

שמעון יעקבי: אני רוצה לציין שיש לי עוד הערה לגבי סעיף 8(ה), אבל נעזוב את זה לסוף.

דוד רותם: הערה לגבי לאיזה סעיף?

שמעון יעקבי: 8(ה), אבל לא הייתי רוצה להתחיל בזה.

שמעון יעקבי: ברשות היושב-ראש, נעשה את זה בסוף.

שמעון יעקבי: נלך לפי השאלה של אלעזר?

דוד רותם: תמיד.

דוד רותם: מה החשיבות של היושב-ראש פה?

דוד רותם: יועצים משפטיים זה הדבר החשוב פה.

דוד רותם: .. אתה לא יודע?

שמעון יעקבי: שאלתי.

דוד רותם: כבר היית פה כמה פעמים, הגיע הזמן שתבין מה קורה פה...

שמעון יעקבי: בסעיף 9 יש שינוי שמשווה אפשרות לכהונה זמנית גם של דיין של בית הדין הגדול באופן זמני לבית דין אזורי, כפי שמקובל במערכת המשפט כששופט של בית משפט מחוזי יכול להתמנות בהסכמתו לתקופת זמן מוגבלת לבית משפט שלום, אם אינני טועה גם שופט בית משפט עליון יכול להתמנות למחוזי.

שמעון יעקבי: עד כה לא יכולנו להשתמש בכך.

שמעון יעקבי: כפי שאמרתי, אם אינני טועה בדיון הקודם, בזמנו היו לנו בעיות קשות בבית הדין האזורי בירושלים ואם היתה לנו אפשרות חוקית למנות את אחד מדייני בית הדין הגדול כראש אבות בתי דין בירושלים, היינו עושים שימוש בחלופה הזאת.

שמעון יעקבי: הכוונה שלנו היא לאפשר בארסנל שלנו אפשרות שימוש דומה למה שקיים במערכת בתי המשפט.

שמעון יעקבי: לגבי אופציה אחרת של דיין של בית דין אזורי להתמנות באופן זמני לבית הדין הרבני הגדול, זה קיים גם כיום.

שמעון יעקבי: בהקשר הזה אנחנו רק עושים שינויי נוסח, אנחנו מתאימים את הנוסח לקיים בחוק בתי המשפט.

שמעון יעקבי: זה סעיף 9.

דוד רותם: מה אתה אומר?

אלעזר שטרן: אין הערות.

דוד רותם: אפשר להמשיך?

שמעון יעקבי: איזה סעיף?

אלעזר שטרן: 12א.

שמעון יעקבי: אנחנו כותבים בחוק את המציאות הקיימת שמשום מה נשמטה מהחוק הקיים.

שמעון יעקבי: לא כתוב בחוק שבית הדין הגדול דן בערעורים על פסק דין ובקשות רשות ערעור על החלטות.

שמעון יעקבי: באחד הסעיפים הראשונים של החוק כתוב שבית הדין הגדול הוא לערעורים.

שמעון יעקבי: על מה ערעורים ואיך ערעורים?

שמעון יעקבי: לא כתוב.

שמעון יעקבי: גם זה התאמה לדומה בחוק בתי המשפט.

תומר כרמי: כמובן בזכות לעומת ברשות.

דוד רותם: עכשיו אתה רוצה שיהיה כתוב בחוק שהוא גם יכול לשמוע ערעורים.

בת-שבע שרמן-שני: היום במזכירות מחליטים אם זו החלטה אחרת.

שמעון יעקבי: זה ישפר את המצב.

שמעון יעקבי: כעת תהיה הגדרה חוקית.

שמעון יעקבי: ההערה שאמרה עורכת-הדין בת-שבע שרמן היא הערה נכונה.

שמעון יעקבי: יש קצת אי-בהירות בפרשנות מהי החלטה אחרת, מה הולך לערעור ברשות ומה הולך לערעור בזכות.

שמעון יעקבי: פה הדברים מפורשים.

דוד רותם: טוב מאוד, אז יבינו את זה.

תומר כרמי: זה יהיה על-פי החלטה שיפוטית.

אלעזר שטרן: סעיפים 13 ו-14 זה שינוי ניסוחי ולשוני שכבר דנו בו.

אלעזר שטרן: נמשיך לסעיף 16.

שמעון יעקבי: בסעיף 16 השינוי המרכזי הוא, שאם עד כה היה כתוב בחוק שראש אבות בתי דין פורש לגמלאות בגיל 75 אנחנו משנים זאת, והחל מכניסתו של החוק לתוקף זמן הפרישה של ראש אבות בתי דין שווה לדיין כמו כל נושא משרה שיפוטית.

שמעון יעקבי: הוראת המעבר תעסוק בחריג שחל על שני אנשים שכבר נכנסו לגיל 70, ובהם אנחנו לא נוגעים.

דוד רותם: נכון.

דוד רותם: מה שיהיה כתוב זה כך: מי שערב כניסתו לתוקף של חוק זה עוד לא היה בן 70, יפרוש בהגיעו לגיל 70.

אורי מקלב: "עד היכנסו לתוקף" זה יכול להיות עוד אנשים.

שמעון יעקבי: לא, יש שניים.

אלעזר שטרן: שניים שכבר עברו את גיל 70.

אורי מקלב: כן, אבל יש אנשים - - -

שמעון יעקבי: יש להם עוד הרבה שנים.

דוד רותם: אני רוצה להבין דבר אחד.

דוד רותם: מי הוסיף לי בסעיף 16(א)(1) "ואולם לא תחול על רב ראשי לישראל"?

שמעון יעקבי: זה כתוב במקור.

אלעזר שטרן: זה כתוב.

דוד רותם: צריך לשנות את זה.

דוד רותם: למה זה לא יחול?

דוד רותם: נשיא בית המשפט העליון בהגיעו לגיל 70 פורש, ראש אבות בתי הדין הרבניים בהגיעו לגיל 70 יפרוש.

דוד רותם: הרי אין מצב שיהיה רב ראשי לישראל מעבר לגיל 70.

שמעון יעקבי: לא, הוא לא יכול להיבחר.

תומר כרמי: אדוני אמר לבד שעל הפרק עומדת אפשרות להצעת חוק אולי להאריך את תקופת כהונתו.

דוד רותם: בשלושה חודשים.

דוד רותם: מה אתם מקשקשים?

דוד רותם: הודעתי להם ששנה הם יכולים לשכוח.

שמעון יעקבי: אם יורשה לי להשיב, יש היגיון רב בטיעון שאדוני העלה.

שמעון יעקבי: האידך גיסא של הטיעון הזה, שרב ראשי לישראל שמכהן כנשיא בית הדין הגדול או כדיין בבית הדין הגדול יכול להיבחר לראשונה כשהוא מגיע לגיל 69, אז נבחר אותו לשנה?

דוד רותם: זה גם יכול לקרות לנשיא בית המשפט העליון שהוא יהיה שופט בבית המשפט העליון, הוא יהיה ממלא-מקום הנשיא ובגיל 69 הוא יתמנה לנשיא.

שמעון יעקבי: זה צריך להיות קוהרנטי.

שמעון יעקבי: כאשר אין לך בחירות לרב ראשי, יש לך דיין של בית הדין הגדול שאיננו מכהן כרב ראשי והוא מכהן כנשיא, אז אדוני צודק לחלוטין.

שמעון יעקבי: זה הסדר שזהה למה שקורה בבית המשפט העליון.

שמעון יעקבי: אבל מי שעשוי להיבחר כנשיא איננו חייב להיות בכלל דיין – זה המצב החוקי – וקשה לקבל שהוא ייבחר לשנה.

דוד רותם: לכן הכנסת חוקקה בקדנציה הקודמת הוראת שעה לגבי הכהונה של הרבנים הראשיים הנוכחיים, שהם לא צריכים לחלק - - -

שמעון יעקבי: רק להתחלף.

דוד רותם: הם לא צריכים להתחלף.

שמעון יעקבי: אם אדוני יתקן את חוק הרבנות הראשית ויאמר שרב ראשי יכול להיבחר לראשונה למשרתו מקסימום כשהוא בגיל 60, זה בסדר, אבל זה לא קורה כך.

דוד רותם: אני לא בטוח שזה לא יקרה כך.

שמעון יעקבי: קטונתי מלהיכנס לכל הדברים האלה.

תומר כרמי: לגבי ראש אבות בתי דין שמשמש גם כרב עיר מובן שתפקידו כדיין יסתיים, אבל תפקידו כרב עיר יימשך עד הגיעו לגיל 75.

תומר כרמי: בזה לא נוגעים, זה לא מענייננו.

דוד רותם: למה עד גיל 75?

דוד רותם: צריך לתקן את החוק ההוא.

דוד רותם: רב עיר יכול לכהן עד גיל 90, מה הבעיה?

בתיה כהנא דרור: חזקה שרבנים מאריכים ימים.

דוד רותם: בעזרת השם.

שמעון יעקבי: תלמידי חכמים ככל שהם מזקינים, דעתם מתווספת עליהם.

דוד רותם: זה ההומור היהודי שאנחנו אומרים כל בוקר בתפילה.

שמעון יעקבי: זה לא הומור, זה אמרת חז"ל.

דוד רותם: יש הומור יהודי שאנחנו אומרים כל בוקר בתפילה: תלמידי החכמים מרבים שלום בעולם.

אלעזר שטרן: התיקונים האחרים בסעיף 16 וגם התיקון בסעיף 16א אלה שוב התיקונים הטכניים של הניסוחים של הוועדה.

אלעזר שטרן: 16ב.

אלעזר שטרן: שמעון יעקבי, אתה רוצה להסביר?

שמעון יעקבי: זה תיקון לשוני.

שמעון יעקבי: אין בזה שום דבר.

דוד רותם: למה זה בתוך שלושה חודשים?

דוד רותם: לשופטים בבית המשפט העליון זה שישה חודשים.

שמעון יעקבי: לא.

שמעון יעקבי: אותו דבר.

אלעזר שטרן: גם שם שלושה חודשים.

שמעון יעקבי: לא הייתי מציע להאריך.

דוד רותם: היית מציע לקצר?

שמעון יעקבי: לא.

שמעון יעקבי: תקופה סבירה.

אלעזר שטרן: סעיף 21 זה גם תיקון לשוני.

אלעזר שטרן: 21א ו-22א אלה תיקונים שבאים בחבילה אחת.

אלעזר שטרן: אני מציע שתסביר.

שמעון יעקבי: חשבנו שנכון יהיה להשוות את הנוסח למה שקורה בחוק בתי המשפט.

שמעון יעקבי: סעיפים 22 ו-22א קצת מסורבלים בנוסחם הקיים, בעוד שב-21א המוצע והתיקון ל-22 אנחנו מביאים להאחדה עם הנוסח שקיים בחוק בתי המשפט.

שמעון יעקבי: אגב, בנוסח הקיים לא כתוב אצלנו מה הם אמצעי המשמעת, אף-על-פי שבחוק בתי המשפט זה כן כתוב.

שמעון יעקבי: חשבנו שנכון יהיה להשוות ביניהם.

תומר כרמי: מובן שיש באמצעים המפורטים הדרגתיות ופירוט.

תומר כרמי: זה משפר את עבודת ועדת המשמעת.

בת-שבע שרמן-שני: בית הדין למשמעת.

תומר כרמי: בית הדין המשמעתי.

בת-שבע שרמן-שני: ההרכב שלו הוא חמישה.

בת-שבע שרמן-שני: שלושה דיינים ו - - -

שמעון יעקבי: לא בהכרח חמישה.

בת-שבע שרמן-שני: כך כתוב.

בת-שבע שרמן-שני: 20(ב): "בית הדין המשמעתי יהיה של חמישה ובהם שלושה דיינים".

אלעזר שטרן: "או של שלושה".

שמעון יעקבי: "או של שלושה".

בת-שבע שרמן-שני: מי הם החברים האחרים למעט הדיינים?

שמעון יעקבי: לא נאמר.

שמעון יעקבי: יש שיקול דעת למוסמך למנות.

אלעזר שטרן: סעיף 27.

שמעון יעקבי: ההצעה הזאת נועדה כדי להרחיב את הבסיס ההלכתי של תקנות הדיון בבתי הדין הרבניים.

שמעון יעקבי: במצב ששרר עד כה תקנות הדיון בבתי הדין היו תקנות דיון משנת תש"ג, תקנות דיון משנת תש"כ ותקנות דיון משנת תשנ"ג – כולן הותקנו בישיבה משותפת של חבר דייני בית הדין הגדול במועצת הרבנות הראשית.

דוד רותם: והכול באישור ועדת החוקה.

שמעון יעקבי: כן.

דוד רותם: פה זה לא מופיע פתאום.

שמעון יעקבי: זה כתוב בחוק, שאדוני לא יחשוש.

שמעון יעקבי: ניסיתי להציע לבטל את הצורך באישור ועדת החוקה, אבל זה לא הלך לי.

דוד רותם: אני לא חושש, כי כפי שאדוני יודע הכנסת היום מתפזרת, אני לא חוזר לוועדה הזאת כיושב-ראש.

שמעון יעקבי: אולי כשר משפטים.

דוד רותם: כשר משפטים ממילא נצטרך את האישור שלי.

שמעון יעקבי: אז אפשר יהיה לבטל את הצורך באישור ועדת החוקה.

שמעון יעקבי: .. זה שלח לחמך.

שמעון יעקבי: על כל פנים, בסעיף הזה נשמט מאתנו בתיקון הקודם משנת 2004 מקומה של מועצת הרבנות הראשית לישראל, לכן אנחנו אומרים שתהיה גם התייעצות אתם.

דוד רותם: למה צריך?

דוד רותם: עכשיו אני שואל ברצינות.

שמעון יעקבי: לתת לזה בסיס הלכתי רחב.

דוד רותם: דייני בית הדין הרבני הגדול?

שמעון יעקבי: כך היה נהוג מאז ומתמיד.

שמעון יעקבי: למה שיטענו טענות שתקנות הדיון משנת תשנ"ג, תוקפן ההלכתי חזק יותר מתקנות דיון שיהיו עלינו בשנה שתבוא עלינו לטובה?

שמעון יעקבי: אין צורך.

שמעון יעקבי: לא אפשרנו להם זכות וטו, אמרנו "התייעצות".

דוד רותם: מכיוון שכתוב שזה באישור ועדת החוקה, חוק ומשפט, זה ייתן את התוקף ההלכתי.

שמעון יעקבי: זה לא נכון.

שמעון יעקבי: לוועדת חוקה מול הכנסת – יש לה משמעות הלכתית.

שמעון יעקבי: ..

שמעון יעקבי: אני על כל פנים לא מבטל את ההשלכות ההלכתיות שעשויות להיות לכנסת ולוועדת החוקה כזרוע חשובה מזרועות הכנסת.

שמעון יעקבי: הוראות המעבר?

דוד רותם: אני רוצה להאריך את תקופת כהונתם של הרבנים הראשיים בשלושה חודשים.

אברהם מיכאלי: אם אתה רוצה, תאריך, בבקשה.

דוד רותם: הם לא מסכימים.

אלעזר שטרן: אפשר לעשות את זה בשתי טכניקות: טכניקה אחת לכתוב הוראה בחוק שהבחירות הנוכחיות יתקיימו במועד מאוחר יותר.

אלעזר שטרן: אפשרות שנייה שהועלתה, לנסות וליצור משהו דומה למה שקיים היום בסעיף 20 לחוק הרבנות הראשית.

אלעזר שטרן: עלה איזה רעיון של משנה לנשיא שלא היתה לגביו הסכמה, אבל לא צריך להרחיק לכת עד לשם.

דוד רותם: עזוב, זה לא עוזר לי בכלום.

דוד רותם: משנה לנשיא וכל הדברים האלה לא עוזרים לי בכלום.

דוד רותם: אני צריך רבנים ראשיים לעוד שלושה חודשים.

אלעזר שטרן: לא צריך משנה.

אברהם מיכאלי: משנה לנשיא אני לא רוצה.

אלעזר שטרן: לא צריך משנה.

אלעזר שטרן: אפשר פשוט לקבוע בדומה למה שיש היום בסעיף 20 בחוק הרבנות הראשית.

אלעזר שטרן: היום בסעיף הזה כתוב שאם התפנה מקומו של רב ראשי בתוך התקופה, הוותיק שבחברי בית הדין הגדול – אם יש ותק שווה זה הקשיש מביניהם – הסמכויות של הנשיא עוברות אליו.

אלעזר שטרן: אפשר במקום להאריך את - - -

דוד רותם: אני צריך לדבר עם שר המשפטים.

אברהם מיכאלי: הוא מכין משהו.

דוד רותם: אני לא רוצה שיכין, חבל על הזמן.

תומר כרמי: נביא לוועדת שרים.

אברהם מיכאלי: עורך-הדין יעקבי העלה את זה בתיקון לחוק הדיינים כדי לא ליצור ואקום.

אברהם מיכאלי: אני מבין שכרגע זה עוד לא בתיאום עם נשיא בית הדין הרבני הגדול.

אברהם מיכאלי: אני לא מסכים לזה, נקודה.

אברהם מיכאלי: עזוב.

אלעזר שטרן: מה שהיה לא מתואם זו הצעה טיפה שונה, וזה ליצור תפקיד חדש של משנה לנשיא, שזה משהו אחר.

אברהם מיכאלי: אני לא נכנס לתיקון הזה כרגע.

אלעזר שטרן: אלה שני הכיוונים האפשריים.

אברהם מיכאלי: השאלה אם ניתן היום במסגרת חוק הדיינים לתקן את חוק הרבנות הראשית.

אברהם מיכאלי: אם כן, תגיד לי.

אלעזר שטרן: לקבוע כהוראת שעה שהבחירות - - -

אברהם מיכאלי: זה יידחה, בגלל שאי-אפשר לקיים בחירות.

תומר כרמי: זה ממש לא על השולחן בהקשר שלנו.

תומר כרמי: ממש לא.

אלעזר שטרן: אם הממשלה תטען נושא חדש, זה יעבור לוועדת הכנסת שתחליט אם זה נושא חדש או לא.

בת-שבע שרמן-שני: החוק הזה מתייחס רק לתפקיד של רבנים ראשיים בתור נשיא?

אלעזר שטרן: נכון.

בת-שבע שרמן-שני: רק בזה אתם יכולים להתעסק?

אלעזר שטרן: רק בזה.

עדי בלוטנר: אם זה לא קורה, מתי הבחירות אמורות להיות?

אלעזר שטרן: לפי מה שעורך-הדין יעקבי אמר זה אמור להיות ב-א' ניסן.

אברהם מיכאלי: בחירות לא יכולות להיות כי אין ועדה.

אברהם מיכאלי: בגלל מערכת הבחירות, הבחירות לרבנות לא יכולות להיות, לכן הממשלה רוצה ברגעים האלה להביא הוראת מעבר בהוראת שעה עד שתורכב ועדה.

אברהם מיכאלי: אי-אפשר לשלוח לא שרים ולא חברי כנסת.

בת-שבע שרמן-שני: אי-אפשר למנות במינוי זמני כמו שממנים דיינים לבית הדין הרבני הגדול?

אברהם מיכאלי: אין מינוי זמני.

בת-שבע שרמן-שני: הרב עמר היה דיין בית הדין בפתח-התקווה.

בת-שבע שרמן-שני: ימונה מינוי זמני לבית הדין הרבני הגדול ונמשיך את הכהונה שלו.

אלעזר שטרן: בשביל זה את צריכה לכנס את הוועדה לבחירת דיינים.

בת-שבע שרמן-שני: לא הוועדה לבחירת דיינים, השר ממנה מינוי זמני.

אברהם מיכאלי: אין מינוי זמני ברבנות הראשית.

בת-שבע שרמן-שני: לתפקיד רב בבית הדין הרבני הגדול, זה לא לרבנות ראשית, כדי שהוא יהיה דיין בבית הדין הרבני הגדול אם זו הבעיה.

תומר כרמי: אנחנו מדברים על הנשיא.

תומר כרמי: זה לא דיין, זה נשיא.

שמעון יעקבי: הכהונה של הרבנים הראשיים היא לא כהונה מכוח חוק הדיינים, הכהונה מכוח חוק הרבנות הראשית והיא מסתיימת במועד קבוע.

שמעון יעקבי: זה שהוא היה דיין מן המניין בעבר, דיינותו הסתיימה ביום שהוא נהיה רב ראשי.

עדי בלוטנר: אם לא נבחר, מה קורה?

שמעון יעקבי: יש חוק.

תומר כרמי: אין נשיא.

עדי בלוטנר: אין משנה לנשיא?

בת-שבע שרמן-שני: גם אם היה משנה, זה היה מן הסתם הרב הראשי השני.

תומר כרמי: יש הסדר לעניין הזה.

תומר כרמי: רק אם הסתיימה הכהונה של הנשיא בתוך עשר שנים, אז יש הסדר מאוד ברור.

דוד רותם: אני מחדש את הישיבה.

אלעזר שטרן: אני אסביר את שלוש הוראות המעבר שאנחנו מציעים.

אלעזר שטרן: ההוראה הראשונה זה מה שעורך-הדין יעקבי הסביר לגבי ראשי אבות בתי דין, אותם שני ראשי אבות בתי דין שכבר הגיעו לגיל 70.

אלעזר שטרן: ההוראה המוצעת שהכהונה תהיה עד גיל 70 ולא עד גיל 75 כמו שהמצב היום לא תחול לגביהם כדי לא לפגוע בהם.

אלעזר שטרן: הוראת מעבר שנייה – מכיוון שלגבי בית הדין הרבני הגדול כיום ההוראה היא שאפשר לדון רק בשלושה דיינים, ואנחנו מתקנים שיהיה אפשר לדון גם בדיין אחד בקטגוריות מסוימות, מכיוון שזה משהו פרוצדורלי אנחנו רוצים שזה יחול גם על תיקים קיימים, אלא אם כן החל בהם הדיון ואז אנחנו כבר לא משנים את כללי המשחק תוך כדי המשחק.

אלעזר שטרן: ההוראה השלישית היא לאפשר את היישום המעשי של מה שאנחנו מוסיפים לגבי דייני בית הדין הרבני הגדול.

אלעזר שטרן: כיום יש תקנות שמפרטות מתי אפשר לדון בדיין אחד לגבי בתי הדין האזוריים.

אלעזר שטרן: אנחנו מתקנים כרגע את המצב לגבי בית הדין הרבני הגדול ואנחנו רוצים לשאוב את אותן הוראות שיש בתקנות לגבי בתי הדין האזוריים ולהחיל אותן על בית הדין הרבני הגדול עד שיותקנו תקנות מסודרות לגבי בית הדין הרבני הגדול.

אלעזר שטרן: אלה שלוש הוראות המעבר.

דוד רותם: יש עוד הוראת מעבר אחת.

דוד רותם: כאשר פוקעת כהונתו של נשיא בית הדין הרבני הגדול בגלל פיזור הכנסת ואי-אפשר להאריך אותה, אז תקופת הכהונה שלו תוארך בשלושה חודשים.

סיגל קוגוט: אני רוצה להתייחס.

דוד רותם: אני יודע שאת רוצה להתייחס.

סיגל קוגוט: הממשלה יכולה להביא לכנסת הצעות חוק כרצונה בכל זמן של פגרת בחירות, אין שום בעיה ושום הגבלה.

סיגל קוגוט: לקחת הצעת חוק שדנה בנושאים מאוד מסוימים שרק עכשיו גמרתם לפרט – הם פשוטים ולא קשורים בכלל לכהונתם של רבנים ראשיים לישראל – ואחרי קריאה ראשונה להכניס הוראה שקשורה לכהונתם של רבנים ראשיים לישראל, זה דבר שמדלג על הקריאה הראשונה, הוא נושא חדש במפגיע, גם אם הממשלה לא תטען פה נושא חדש ולא יהיה חבר כנסת אחר שיטען פה נושא חדש.

סיגל קוגוט: הדבר הזה ממש פוגע בהליכי החקיקה.

סיגל קוגוט: אם היה מדובר בכהונתו של נשיא בית הדין הרבני הגדול לבדו, זה דבר אחד שאתה צריך לשקול.

סיגל קוגוט: אם מדובר בכהונתו של נשיא בית הדין הרבני הגדול לבדו, גם אם יש אי-אלה סמכויות שלא יוכלו להיות מופעלות חודשים מסוימים, צריך לשקול מה הנזק שייגרם אל מול הוראה כזאת שמאריכה את כהונתו מעבר למה שהיא צריכה להיות, כי גם כאן יש תועלת ונזק.

סיגל קוגוט: זה דבר שאתם צריכים לשקול, אבל בהוראה מוגנבת, בחוק X - - -

דוד רותם: איזה מוגנבת?

דוד רותם: מה את מדברת על הוראה מוגנבת?

דוד רותם: זו הולכת להיות הוראה כתובה בצורה ברורה, היא בכלל לא תהיה מוגנבת.

סיגל קוגוט: אבל היא לא הוראה שפורסמה, לא היו עליה דברי הסבר, היא לא פורסמה לציבור, חברי הכנסת שקיבלו זימון לדיון הזה היום לא ידעו שהולך להידון כאן הנושא של הארכת כהונתו של רב ראשי לישראל.

דוד רותם: חברי כנסת שקיבלו זימון לדיון הזה - - -

סיגל קוגוט: הם ידעו שיש פה דיון בחוק הדיינים.

דוד רותם: לא מעניין אותם, לא זה ולא זה.

סיגל קוגוט: ייתכן שהנושא השני כן מעניין אותם.

דוד רותם: שיבואו.

סיגל קוגוט: הם לא ידעו על זה.

דוד רותם: הם היו צריכים לבוא.

סיגל קוגוט: הדבר הזה לא עבר שלוש קריאות, אלא הוא יעבור רק שתי קריאות, לכן הסכנה שההוראה בחוק הזה תיחשב פסולה כי היא לא עברה את כל הליכי החקיקה היא גדולה, גם אם לא יהיה מישהו פה שיבוא ויטען נושא חדש.

סיגל קוגוט: הוועדה הזאת מספיק אחראית והיא יודעת מספיק על תקינות הליכי חקיקה והיא יודעת שיש לה גם דרך אחרת להאריך כהונתו של רב ראשי לישראל אם היא רוצה, גם בתקופת בחירות, אבל לא בשיטה הזאת.

דוד רותם: הבנתי.

סיגל קוגוט: אני מבקשת שהוועדה תשקול את זה ולא תכניס את הסעיף הזה.

דוד רותם: הוועדה תשקול את זה והוועדה שוקלת כל דבר שאת אומרת כפי שאת יודעת.

סיגל קוגוט: לא רק שאני אומרת גם שמישהו אחר אומר.

סיגל קוגוט: כל דבר הוועדה שוקלת.

דוד רותם: לא שמישהו אחר אומר, אף אחד אחר לא אומר.

דוד רותם: רק מה שאת אומרת את יודעת שהוועדה שוקלת בכובד ראש ומאוד לעומק, אבל עכשיו תשקלו גם את מה שאני אומר.

דוד רותם: כאשר החוק הזה עבר בקריאה הראשונה איש לא דיבר על פיזור הכנסת ועל מצב שבו אי-אפשר יהיה לבחור את נציגי הכנסת לגוף הבוחר.

סיגל קוגוט: אנחנו לא מדברים על גוף בוחר.

סיגל קוגוט: מי בוחר את נשיא בית הדין הרבני הגדול, האם גוף בוחר?

סיגל קוגוט: ועדה לבחירת דיינים.

אורי מקלב: זה גוף בוחר.

סיגל קוגוט: לא בגוף הבוחר הזה מדובר.

סיגל קוגוט: מדובר על גוף בחוק אחר, חוק הרבנות הראשית, וזה לא היה פה בדיון מעולם.

דוד רותם: יכול להיות, אבל עדיין צריך לבחור חמישה חברי כנסת לגוף הבוחר.

סיגל קוגוט: אגב, למה זה אומר שאי-אפשר לבחור אותם?

דוד רותם: כי הכנסת נמצאת בפגרה ויש הוראה בחוק מה קורה, איך יבחרו אותם.

אברהם מיכאלי: כולל שרים אסור לבחור.

דוד רותם: יבחרו אותם רק אחרי.

אורי מקלב: אפילו בחירת רב בירושלים הולכת להיעצר.

סיגל קוגוט: בסדר.

סיגל קוגוט: הממשלה, אם היא רואה שיש מינויים שהולכים לפקוע ואין לה דרך והיא חייבת, היא תביא לנו הצעות חוק.

סיגל קוגוט: אולי זה לא המינוי היחיד.

דוד רותם: יכול להיות שיש עוד כמה מינויים.

דוד רותם: המשנים ליועץ המשפטי לממשלה גם צריך למנות כמה.

סיגל קוגוט: נכון, אבל זה ועדת איתור, היא לא קשורה לגוף הפוליטי.

דוד רותם: היא מאוד קשורה לגוף הפוליטי.

דוד רותם: השאלה איזה גוף פוליטי.

סיגל קוגוט: ניצחתני בעניין זה, עדיין זה לא בסדר.

דוד רותם: זה מאוד בסדר, משום שזו הוראת שעה של שלושה חודשים.

סיגל קוגוט: מה הקשר?

סיגל קוגוט: מה הקשר לרב ראשי וחוק הדיינים שמדבר על דן יחיד?

דוד רותם: אני רוצה בחוק הדיינים לקבוע סעיף על תקופת כהונתו של נשיא בית הדין הרבני שפוקעת בתקופה שאי-אפשר לבחור מישהו במקומו, כי גם ועדה למינוי דיינים לא יכולה להתכנס על-פי ההנחיות של בתי המשפט בישראל ובתקופת בחירות לא בוחרים שופטים לבתי הדין העליונים – אני זוכר שלא בחרו שופטים לבית המשפט העליון תקופה ארוכה כי היו בחירות - - -

סיגל קוגוט: ולפעמים יש מי שחולק על התיזה הזאת.

דוד רותם: יכול להיות שיש מי שחולק, אבל זו ההלכה של בית המשפט העליון.

שמעון יעקבי: למה לא להעתיק את ההסדר משם?

דוד רותם: מה ההסדר שם?

שמעון יעקבי: הסתיימה כהונתו של נשיא בית המשפט העליון, כל עוד לא נבחר נשיא חדש, המשנה לנשיא עושה שימוש בסמכויותיו.

דוד רותם: אין משנה פה.

שמעון יעקבי: בהיעדר משנה לנשיא, הקשיש משופטי בית המשפט העליון.

דוד רותם: אני רוצה לקבוע שנשיא בית הדין הרבני הגדול ימשיך לכהן עוד שלושה חודשים.

דוד רותם: זה חוק הדיינים - - -

אורי מקלב: בתפקיד של נשיא.

דוד רותם: בתפקיד של נשיא, כן.

אורי מקלב: אני מבין את הבהילות, כאילו לעשות מחטף.

אורי מקלב: גברתי היועצת המשפטית, לא נעשה פה, אני חושב - - -

דוד רותם: סיגל, אני יכול להאריך את תקופת כהונתו של נשיא בית הדין הרבני?

סיגל קוגוט: רק כנשיא, אף-על-פי שכהונתו כרב ראשי תפקע?

סיגל קוגוט: זה מה שאתה רוצה לעשות?

דוד רותם: כן, מה אכפת לי?

סיגל קוגוט: נבדוק את זה.

תומר כרמי: סיגל, זה לא יכול להיות, כי זה אקס אופיציו.

סיגל קוגוט: אני לא יודעת.

סיגל קוגוט: אני גם חושבת שלא.

סיגל קוגוט: בונים פה מבנה משונה.

דוד רותם: זה לא אקס אופיציו מסיבה אחת פשוטה, ברב הראשי לישראל החלטנו שהם לא חייבים להתחלף בכל חמש שנים - - -

תומר כרמי: זו הוראת שעה.

דוד רותם: כהוראת שעה, נכון.

דוד רותם: הוראת שעה היא כל זמן שהם מכהנים.

סיגל קוגוט: זה אומר שאנחנו כותבים: על אף האמור בחוק הרבנות הראשית – על אף האמור כהונתו כרב ראשי לא מוארכת, הוא ימשיך לכהן כנשיא עד שיבחרו רב ראשי אחר.

סיגל קוגוט: זה משהו אחר.

סיגל קוגוט: כאן אתה לא מאריך את כהונתו כרב ראשי.

דוד רותם: מה רע בזה שאני אאריך את כהונתו גם כרב ראשי?

סיגל קוגוט: אתה יודע היטב איך בוחרים רב ראשי, באיזה חוק הנושא של רב ראשי מוסדר, ואין שום קשר בין חוק הדיינים - - -

דוד רותם: אני לא יודע איך בוחרים רב ראשי.

דוד רותם: ..

סיגל קוגוט: החיוך שלך אומר הכול.

דוד רותם: אני יודע איך ממנים רב ראשי.

תומר כרמי: כבר עדיף לקבוע הסדר סדור ועוקב כמו בבית המשפט העליון למשנה.

סיגל קוגוט: ידענו מה הכי רצוי לקבוע פה, השאלה מה אפשר לקבוע פה עכשיו, וברור שאי-אפשר פה להאריך את כהונתו של רב ראשי.

אורי מקלב: בתיקון אפשר לעשות הכול.

סיגל קוגוט: הנייר סובל הכול, זה נכון.

אורי מקלב: אפשר לתקן הכול.

סיגל קוגוט: לתקן, בסדר, אבל לתקן את חוק הרבנות הראשית.

אורי מקלב: אם את מאריכה בשלושה חודשים את תפקידו כנשיא זה הרי דבר מאוד-מאוד סביר.

סיגל קוגוט: אתה לא מאריך את כהונתו כרב ראשי, רק כנשיא.

אורי מקלב: לא תמיד יוצא שתוקף כהונתם מסתיים בתקופת בחירות.

אורי מקלב: זה נדיר, אף אחד לא חשב על זה.

אורי מקלב: הסמכות שלו כנשיא בתי הדין תפקע יחד עם תהליך בחירות כשאי-אפשר לעשות כלום.

סיגל קוגוט: זה לא קשור לכהונתו כרב ראשי כהוא זה.

אורי מקלב: לא כרב ראשי, אני מדבר עכשיו עליו כנשיא.

אורי מקלב: אני חושב שזה הפוך.

סיגל קוגוט: זה ייצור עיוות כלשהו.

סיגל קוגוט: זה כבר שונה.

סיגל קוגוט: מה שתגיד כאן שאף-על-פי שלפי החוק כיום מכוח התפקיד רב ראשי משמש גם כנשיא, כאן תפקע כהונתו כרב ראשי, אבל הוא ימשיך לשמש בתפקיד עד שייבחר רב ראשי.

סיגל קוגוט: זה מה שאתה אומר?

דוד רותם: נכון.

סיגל קוגוט: כמה זמן אתם מתכוונים לתת לזה?

דוד רותם: שלושה חודשים.

דוד רותם: אני קובע בחוק.

דוד רותם: פה אני קובע שזה שלושה חודשים, אחרי שלושה חודשים נגמר.

אברהם מיכאלי: את החוק ההוא צריך להעביר בכל מקרה.

דוד רותם: איזה חוק ההוא?

סיגל קוגוט: של הרב הראשי.

דוד רותם: איזה חוק?

אברהם מיכאלי: חוק הרבנות הראשית.

תומר כרמי: אם זה ההסדר שהולכים אליו, הייתי מציע לקבוע את תפקיד המשנה שתהיה לו עזרה שוטפת - -

אברהם מיכאלי: לזה אני לא מסכים.

אברהם מיכאלי: אני לא מסכים לשום דבר שלא היה בחוק עד היום - - -

דוד רותם: אתה מוכן לא לסבך?

שמעון יעקבי: הוא אומר דברי טעם.

דוד רותם: אני יודע שהוא אומר דברי טעם.

דוד רותם: אל תסבך לי את החיים.

סיגל קוגוט: למה אתם מתנגדים כל כך שאפשר יהיה לבחור משנה?

אברהם מיכאלי: א', אני מתנגד כי זה לא מתואם.

אברהם מיכאלי: צריך לשאול לפחות את בעל הבית?

אברהם מיכאלי: לא תקבעי לנשיא בית המשפט העליון כל מיני תיקונים בלי שתתאמי אתו, נכון?

אברהם מיכאלי: זה לא מתואם, נקודה.

דוד רותם: מה שקורה זה דבר נורא פשוט.

דוד רותם: אני צריך להאריך בשלושה חודשים.

דוד רותם: שקלתי בצורה מאוד רצינית את הדברים שאמרת, כמקובל עלי, שהרי אני לעולם לא אתעלם - - -

סיגל קוגוט: מה החלטת בסוף?

דוד רותם: החלטתי בסוף להאריך את תקופת כהונתם של הרבנים הראשיים בשלושה חודשים.

סיגל קוגוט: אתה פוגע בהליך החקיקה.

סיגל קוגוט: אם היית עושה את הדבר השני, לא הייתי יכולה להגיד שאתה פוגע בהליך החקיקה.

דוד רותם: באיזה הליך חקיקה אני פוגע?

סיגל קוגוט: שזה לא עבר בקריאה הראשונה.

דוד רותם: זה קורה בלי סוף, הרבה פעמים.

דוד רותם: אנחנו מכניסים תיקונים בקריאה השנייה ובקריאה השלישית - - -

סיגל קוגוט: נכון, כל עוד הם לא חורגים מגדר הנושא.

דוד רותם: זו לא חריגה מגדר הנושא.

סיגל קוגוט: הארכת הקדנציה של רב ראשי זו חריגה מגדר הנושא.

דוד רותם: אלעזר שטרן, אתה מוכן להגיד לי איך יהיה הניסוח?

סיגל קוגוט: שני הרבנים הראשיים.

אלעזר שטרן: צריך לבדוק את הניסוח.

דוד רותם: מצדי זה לא צריך להיות שני הרבנים הראשיים, אפשר שזה יהיה רק הרב הספרדי.

דוד רותם: הרב האשכנזי מצדי יכול לנסוע ללונדון מחר...

בת-שבע שרמן-שני: צריך להאריך רק את הכהונה של הנשיא.

דוד רותם: אני צריך שגם יהיה לי רב ראשי.

דוד רותם: מישהו צריך לחתום על פטור - - -

בת-שבע שרמן-שני: אותו נשיא יאשר מתוקף תפקידו כנשיא.

דוד רותם: אני מסכים.

דוד רותם: אני רוצה לכתוב שאני מאריך את תקופת הנשיא בשלושה חודשים.

תומר כרמי: גם אם הממשלה תתמוך בזה, עדיין עמדת היועץ המשפטי לממשלה צריכה להישמע.

דוד רותם: איפה גלעד סממה?

דוד רותם: תקראו לגלעד סממה, וגלעד סממה יביא את היועץ המשפטי עכשיו.

סיגל קוגוט: מקסימום היועץ המשפטי לממשלה יגיד לממשלה לא להצביע על החוק.

דוד רותם: על החוק הזה אני כעת מצביע.

אברהם מיכאלי: על מה אתה רוצה להצביע?

סיגל קוגוט: למה שלא תאריך רק את הכהונה שלו כנשיא?

סיגל קוגוט: הממשלה תמיד יכולה - - -

דוד רותם: אני צריך גם רב ראשי.

סיגל קוגוט: זה לא קשור לחוק הזה.

סיגל קוגוט: אתה הרי לא בפריימריז, אתה יכול לשבת פה כל היום ולדון ברב ראשי.

דוד רותם: מה זה אני לא בפריימריז?

דוד רותם: בטח שאני בפריימריז.

סיגל קוגוט: היועץ המשפטי לממשלה יוציא חוות-דעת, אי-אפשר יהיה להצביע על הדבר הזה.

סיגל קוגוט: מה אכפת לך - - -

דוד רותם: היועץ המשפטי לא יוציא חוות-דעת.

דוד רותם: מה לא חוקתי בזה?

סיגל קוגוט: שזה לא עבר קריאה ראשונה.

דוד רותם: אם על חוק בוררות חובה אני יכול להצביע, על זה אני לא יכול להצביע?

סיגל קוגוט: גם על חוק בוררות חובה אמרו לך כמה דברים - -

דוד רותם: היועץ המשפטי אמר לי שזה חוקתי - - -

סיגל קוגוט: - - אחר-כך המשנה שלו באה לדיון, ואמרה לא לקדם את זה.

דוד רותם: מי זה המשנה?

סיגל קוגוט: אורית קורן.

דוד רותם: היא אמרה שזה חוקתי, שאפשר להצביע והכול בסדר.

סיגל קוגוט: דודו רותם, למה לא לעשות משהו שאתה יכול לפתור - -

דוד רותם: אני לא יכול לפתור.

סיגל קוגוט: - - לפחות את העניין של הנשיא בלי לעשות את הדבר הזה?

דוד רותם: הבנתי.

דוד רותם: אני קובע שהוא יישאר נשיא וגם - - -

שמעון יעקבי: אני רוצה להוסיף למסגרת שיקול הדעת שלך.

שמעון יעקבי: תפקידי הרב הראשי שאיננו נשיא בית הדין הגדול הם מאוד-מאוד מינוריים, כמעט אין לו תפקידים, הרשימה פה לפני כרגע, החשיבות היא בתפקודו כנשיא, כאן יש הרבה סמכויות.

שמעון יעקבי: אם תרצה שאני אפרט לך את הסמכויות של רב ראשי שהוא לא נשיא - - -

קריאה: אתה מחזק את מה שהוא אומר.

שמעון יעקבי: במקום להיכנס לתסבוכת חוקתית - - -

דוד רותם: אתם לא מבינים שאתם גורמים לי להעלאת לחץ הדם ולמהירות דפיקות הלב כשאתם מדברים אתי על חוקתיות?

סיגל קוגוט: לדבר אתך על מה שנאות לעשות בהליך חקיקה מותר?

דוד רותם: כן, זה אותו דבר כמו חוקתי.

סיגל קוגוט: זה לא אותו דבר כמו חוקתי.

סיגל קוגוט: זו אחריות שלך.

שמעון יעקבי: אדוני היושב-ראש, האם אדוני רוצה לשמוע את הרשימה של תפקידי רב ראשי שאיננו נשיא?

שמעון יעקבי: יושב-ראש ועדת שמיטה ממלכתית; אם הנשיא לא יושב בהרכב של בית הדין הגדול ויושב הרב הראשי השני, אז הוא יושב בראש ההרכב; סמכויות לגבי העברת רב עיר מתפקידו; אנחנו מדברים פה על תקופה של שלושה חודשים.

דוד רותם: הרב יעקבי, אני רוצה לשאול אותך שאלה אחת.

דוד רותם: אני אכנס למזנון הכנסת, מי יהיה חתום על תעודת ההכשר שם?

שמעון יעקבי: הרב הראשי לירושלים.

דוד רותם: באמת?

דוד רותם: תלך למזנון של הכנסת, תראה שחתום שם הרב מצגר.

בת-שבע שרמן-שני: אין רב ראשי לירושלים.

שמעון יעקבי: המועצה ממנה מי שהוא בתפקיד - -

סיגל קוגוט: אולי תעשה הפסקה ולפחות תיתן ליועץ המשפטי לממשלה להתייחס?

שמעון יעקבי: - - כמובן הוא יושב-ראש במועצת הרבנות הראשית.

שמעון יעקבי: אני מניח שבתקופה של שלושה החודשים האלה היא לא תתכנס.

דוד רותם: מי?

שמעון יעקבי: מועצת הרבנות הראשית.

בת-שבע שרמן-שני: ממתי פג התוקף של הנשיא?

שמעון יעקבי: א' בניסן.

בת-שבע שרמן-שני: מי ימכור את החמץ?

דוד רותם: את שואלת, מי יקנה את החמץ.

דוד רותם: נמצא גויים, אל תדאגי.

שמעון יעקבי: מכירת החמץ, למיטב ידיעתי, איננה מעוגנת בהוראת חוק מסוימת.

אברהם מיכאלי: עורך-הדין יעקבי, אל תיתן רעיונות לדודו רותם, עוד מעט הוא יבטל את הרבנות הראשית.

אברהם מיכאלי: חכה.

דוד רותם: כבר הייתי מבטל מזמן, אני לא צריך רעיונות.

שמעון יעקבי: אפשר לקבוע הוראת חוק שעל אף שיש בחירות הממשלה תשלח את נציגיה לבחירת הרבנים הראשיים, הכנסת תשלח את נציגיה, ואז יהיו בחירות במועדן.

אברהם מיכאלי: זה אפשר, אפשר לעשות חוק לבטל את המגבלה של הבג"ץ.

אברהם מיכאלי: הרי הבג"ץ קבע את זה, זה לא חוק.

שמעון יעקבי: נדמה לי שיש שם גם סייג שבמקרים שאין ברירה אפשר לקיים.

סיגל קוגוט: יש שם סייג בפירוש.

דוד רותם: איפה יש סייג?

סיגל קוגוט: בהלכה של בית משפט הם מדברים על מה רצוי.

סיגל קוגוט: זה לא שבחוק כתוב שאסור לעשות.

סיגל קוגוט: השאלה מה גדרי הסבירות של שיקול הדעת.

סיגל קוגוט: תלוי מה גודל הגוף הבוחר, וכמה מתוך הגוף הבוחר הזה רלוונטי לגביהם הבחירות לכנסת כשמדובר ב-150 אנשים.

סיגל קוגוט: לא משנה, נעזוב את זה עכשיו.

דוד רותם: אני לא מבין אתכם.

דוד רותם: אתם לא מבינים שזה גם תלוי אחר-כך בהסכם קואליציוני?

סיגל קוגוט: זה בסדר גמור, אבל זה לא קשור עכשיו.

סיגל קוגוט: זה בסדר, הכול בסדר, אף אחד לא אמר שבלתי סביר להאריך כהונה של מישהו אם אי-אפשר לקיים בחירות, אבל צריכים, א', לדעת האם אי-אפשר לקיים בחירות, ו-ב', לעשות את זה בהליך המתאים, כשזה עובר שלוש קריאות ולא שתיים ולא בחוק אחר שלא שייך ובסעיף שגם לא היה חלק מהצעת החוק הכחולה.

סיגל קוגוט: אם אין לך משהו מהנוסח הכחול, אתה יכול בצורה מינורית לעשות איזה דבר, אבל לא דרמטי, כשגם בחוק הדיינים הוא לא הופיע בנוסח הכחול, אלא הציעו אותו עכשיו בגלל צוק העתים.

סיגל קוגוט: הציעו משהו עדין, לא משהו דרמטי שהוא נושא חדש ולא עבר את כל הקריאות.

דוד רותם: נעשה דבר נורא פשוט.

דוד רותם: במסגרת חוק רבני צוהר אני יכול להעביר את זה.

דוד רותם: ..

סיגל קוגוט: נאמר כך: הנושא חדש בדיוק אותו דבר כאן ושם.

אברהם מיכאלי: למה הוא לא התחיל מזה?

אברהם מיכאלי: אני שואל עכשיו.

דוד רותם: את הסחטנות אני עושה בסוף...

סיגל קוגוט: אני מבינה שחוק הדיינים עובר למחר להצבעה עליו?

דוד רותם: לא, הכול עובר עכשיו.

תומר כרמי: מקצועית הדברים של היועצת המשפטית מאוד מקובלים עלינו, הם נכוחים.

דוד רותם: מה פתאום מקובל עליכם?

דוד רותם: לפני רבע שעה לא ידעתם בכלל על מה אנחנו מדברים.

תומר כרמי: אני אומר "מקצועית".

תומר כרמי: מקצועית ומשפטית הדברים נכונים ומקובלים עלינו.

תומר כרמי: עדיין - - -

סיגל קוגוט: הם צריכים ללכת ליועץ המשפטי לממשלה.

דוד רותם: זאת אומרת שמשרד המשפטים מודיע לי עכשיו שאתם מתנגדים לתיקון הזה.

סיגל קוגוט: שהם רוצים ללכת ליועץ המשפטי לממשלה.

תומר כרמי: אם יורשה לי, אני אשלים את דברי.

דוד רותם: הם לא רוצים ללכת לשום מקום, הם מתנגדים לתיקון.

דוד רותם: אצלי לא משחקים, הם יחליטו.

סיגל קוגוט: אתם רוצים להתייעץ עם היועץ המשפטי לממשלה?

דוד רותם: אני לא רוצה שיגידו לי מה עמדתם.

אלעזר שטרן: תומר עדיין לא סיים לדבר.

תומר כרמי: עדיין ההחלטה היא החלטה של השר, אבל לא השמענו את עמדתנו בפני השר על מנת לנסות ולשכנעו מאחר שזה עלה פה רק עכשיו על השולחן.

תומר כרמי: ולכן ודאי וודאי שלממשלה ולשר - -

דוד רותם: גלעד סממה עוד מעט יגיע, תשכנע את השר.

תומר כרמי: - - שמורה הזכות לטעון נושא חדש ולהתנגד להצעה.

דוד רותם: מי יטען נושא חדש?

דוד רותם: אחרי שאני אצביע?

סיגל קוגוט: רק עד ההצבעה אפשר לטעון.

סיגל קוגוט: אתה צריך עכשיו להתייעץ עם גלעד סממה.

דוד רותם: אני מצביע בעוד דקה, רק תנסח לי נוסח בבקשה.

סיגל קוגוט: מבחינה מקצועית תן לנו לנסח.

דוד רותם: את רוצה שאני אנסח את זה?

סיגל קוגוט: לא-לא.

סיגל קוגוט: תגיד לנו מה התוכן.

דוד רותם: אל תגידי לי "לא-לא", אני כבר מנסח ומצביע.

סיגל קוגוט: אנחנו צריכים לראות.

דוד רותם: תפסיקו רגע את השידור.

דוד רותם: אני אנסח ואתם יכולים להביע את עמדתכם, כי אחרי זה אני אצביע על זה.

דוד רותם: הסעיף הזה ייקרא "תיקון עקיף לחוק הרבנות הראשית לישראל".

דוד רותם: תוקף כהונתם של הרבנים הראשיים לישראל ושל נשיאי בית הדין הרבני הגדול - - -

סיגל קוגוט: אם אתה מאריך את תוקף כהונתם זה אוטומטי.

דוד רותם: אוקיי.

דוד רותם: תוקף כהונתם של הרבנים הראשיים לישראל הפוקע בתוך שלושה חודשים - - -

סיגל קוגוט: תנקוב בתאריך.

שמעון יעקבי: על אף האמור - - -

סיגל קוגוט: על אף האמור בסעיף 16 - - -

דוד רותם: ידידי היקרים, עשו לי טובה, לא על אף ולא בטיח.

דוד רותם: אחר-כך תגידו לי מה עמדתכם.

שמעון יעקבי: אני הולך על הניסוח שלך שיגשים את מה שאתה רוצה.

אלעזר שטרן: תכתוב: על אף האמור בסעיף 16 לחוק הרבנות הראשית.

דוד רותם: לא צריך לכתוב על אף האמור ולא בטיח.

סיגל קוגוט: אבל תיתן תאריך.

סיגל קוגוט: נברר אחר-כך את התאריך.

דוד רותם: - - - יוארך עד ליום – כמה זה?

סיגל קוגוט: מתי צריכה לפקוע הכהונה?

דוד רותם: א' בתמוז.

שמעון יעקבי: א' בתמוז.

דוד רותם: יוארך עד ליום א' בתמוז תשע"ג.

אברהם מיכאלי: גלעד סממה.

דוד רותם: בוא, לנציג משרד המשפטים יש בעיות, הוא רוצה להתייעץ עם היועץ המשפטי לממשלה ושלא נאריך את זה.

דוד רותם: הוא אמר שהסמכות היא של השר, אמרתי לו שישכנע אותך.

דוד רותם: תדבר אתו בבקשה.

שמעון יעקבי: זה לא א' בניסן, זה כ"ט או ל' בסיוון.

דוד רותם: הוא אמר לי א' בניסן.

סיגל קוגוט: אנחנו נברר את התאריך המדויק.

שמעון יעקבי: הכהונה מתחילה ב-א' ניסן.

דוד רותם: מתי היו צריכות להיות הבחירות?

שמעון יעקבי: שלושה חודשים לפני א' בניסן.

אורי מקלב: א' בטבת.

שמעון יעקבי: עד סוף סיוון, זה כ"ט או ל', אני לא יודע.

אברהם מיכאלי: עדיף א' בתמוז.

דוד רותם: יוארך בשלושה חודשים.

דוד רותם: אני מאריך עד א' בתמוז.

שמעון יעקבי: זה כ"ט או ל'.

דוד רותם: זה כ"ט ועד בכלל, נקודה.

עדי בלוטנר: זה אומר שהבחירות צריכות להתקיים עד אז?

דוד רותם: לא, אני מאריך את הכהונה שלהם.

סיגל קוגוט: לפי החוק, אנחנו לא משנים את הסעיפים האחרים בחוק.

סיגל קוגוט: יש מועדים בחוק.

בת-שבע שרמן-שני: כ"ט בסיוון יוצא יום שישי, ל' בסיוון יוצא שבת.

בת-שבע שרמן-שני: זה פג בשבת.

שמעון יעקבי: זה פג ביום שישי.

שמעון יעקבי: זה מתחיל בשבת.

דוד רותם: יום שישי זה לא טוב לי.

סיגל קוגוט: הבחירות צריך לעשות עד חודש לפני.

שמעון יעקבי: אז ל' בסיוון.

דוד רותם: זה 8 ביוני.

שמעון יעקבי: ל' בסיוון.

דוד רותם: כן.

דוד רותם: אדוני רוצה לטעון נושא חדש?

גלעד סממה: אני עדיין בהתייעצויות.

גלעד סממה: אני רוצה להבין.

דוד רותם: אתה רוצה להצביע?

אורי מקלב: גם אם אני לא מצביע, יש לך רוב.

דוד רותם: זה נכון.

אורי מקלב: אני לא מצביע נגד.

דוד רותם: אולי היא שכנעה אותך.

אורי מקלב: אני לא מצביע לא בגללה, גם אם היא היתה מסכימה, לא הייתי - - -

סיגל קוגוט: אולי יש גם טעם במה שאמרתי?

גלעד סממה: דודו, אפשר לדבר אתך רגע?

דוד רותם: אתה יכול להיכנס, בבקשה.

דוד רותם: הפרוטוקול לא עובד.

דוד רותם: אין שידור ואין פרוטוקול.

גלעד סממה: דודו, אני מבקש לא לכלול את זה כרגע.

דוד רותם: רבותי, אין שום בעיה.

דוד רותם: אני לא מכליל את זה.

דוד רותם: שר המשפטים שוכנע מהיועצת המשפטית של הוועדה, שלא ראוי להכניס את זה.

תומר כרמי: הוא שוכנע גם מהמחלקה שלו.

דוד רותם: מהמחלקה שלו הוא לא שוכנע בשום דבר.

תומר כרמי: שוחחתי עם גלעד סממה.

דוד רותם: מי ששכנע אותו זה חבר הכנסת מיכאלי והיועצת המשפטית שלנו.

דוד רותם: אני מצביע על הצעת החוק בלי התיקון הזה.

אורי מקלב: אולי אפשר להכניס את הנושא של המשנה.

סיגל קוגוט: הולכים הרי להביא לנו הצעה.

סיגל קוגוט: בוועדת הכנסת הם כבר אמרו ויש הצעת חוק.

אברהם מיכאלי: על משנה אני לא מסכים.

אברהם מיכאלי: נשיא בית הדין לא מסכים למשנה.

אברהם מיכאלי: עזוב.

דוד רותם: רבותי, מי בעד הצעת חוק הדיינים (תיקון מס' 24), התשס"ח-2008?

דוד רותם: מי בעד?

דוד רותם: בעד – פה אחד

דוד רותם: אושר פה אחד.

דוד רותם: תודה רבה לכם.

דוד רותם: מישהו רוצה רביזיה?

אברהם מיכאלי: תעשה רביזיה במקום.

סיגל קוגוט: לא צריך פה רביזיה.

אברהם מיכאלי: דב חנין יבוא לעשות רביזיה.

סיגל קוגוט: סוף-סוף עבר חוק דיינים בהסכמה בלי רביזיה.

אברהם מיכאלי: ההשפעה שלה היא השפעה - - -

דוד רותם: זו לא ההשפעה שלה.

סיגל קוגוט: זו לא השפעה, אני יודעת מה אני אומרת.

דוד רותם: בוא נאמר כך: אשרי אדם מקלקל תמיד.

סיגל קוגוט: לא קלקלתי שום דבר.

סיגל קוגוט: תביאו איזה הצעות חוק שאתם רוצים, בפגרה אנחנו ממשיכים לעבוד.

דוד רותם: לא רוצים להביא הצעות חוק.